ইসলামি দর্শনে যুক্তি

প্রারম্ভিক ইসলামী আইনে তর্কের মানদণ্ড নির্ধারণে বিশেষ গুরুত্ব দেওয়া হতো, যার ফলে কালাম (ইসলামী ধর্মতাত্ত্বিক বিতর্ক) ধারায় যুক্তিবিদ্যার (আরবি: মন্তিক - "বাকচাতুর্য, ভাষার অলঙ্কার") একটি নতুন দৃষ্টিভঙ্গির উদ্ভব ঘটে।

তবে পরে যখন মুʼতাযিলা দার্শনিকগণ প্রাধান্য লাভ করেন, যাঁরা অ্যারিস্টটলের অর্গানন (Organon) গ্রন্থের প্রতি গভীর আগ্রহ দেখিয়েছিলেন, তখন এই নতুন যুক্তিভিত্তিক পন্থাটি হেলেনীয় দর্শনের পুরনো ধ্যানধারণা দ্বারা প্রতিস্থাপিত হয়।

আল-ফারাবি, ইবনে সিনা, আল-গাজ্জালি ও অন্যান্য মুসলিম যুক্তিবিদগণ অ্যারিস্টটলীয় যুক্তিবিদ্যার সমালোচনা ও সংশোধন করেন এবং নিজেদের যুক্তিতত্ত্ব বিকাশ করেন। তাঁদের এই কাজ ইউরোপীয় রেনেসাঁ যুগে যুক্তিবিদ্যার বিকাশে গুরুত্বপূর্ণ প্রভাব ফেলে।

রাউটলেজ এনসাইক্লোপিডিয়া অফ ফিলোসফি অনুযায়ী:

মুসলিম যুক্তিবিদগণ কয়েকটি গুরুত্বপূর্ণ নতুন ধারা প্রবর্তন করেন, যার মধ্যে উল্লেখযোগ্য "ইবনে সিনার যুক্তিবিদ্যা" (Avicennian logic), যা অ্যারিস্টটলীয় যুক্তির বিকল্প রূপ হিসেবে বিকশিত হয়। ইবনে সিনা তাঁর যুক্তিব্যবস্থায় শর্তাধীন সিদ্ধান্ত (hypothetical syllogism), কালিক মোডাল যুক্তি (temporal modal logic) এবং অভিক্ষিপ্ত যুক্তি (inductive logic) অন্তর্ভুক্ত করেন।

প্রারম্ভিক ইসলামী দর্শনে আরও কয়েকটি গুরুত্বপূর্ণ অগ্রগতি দেখা যায়—যেমন, দলিল উপস্থাপনের কড়া প্রক্রিয়া বা ইসনাদ (isnad), এবং যুক্তিবোধ যাচাইয়ের জন্য একটি উন্মুক্ত অনুসন্ধানপদ্ধতি, তথা ইজতিহাদ (ijtihad), যা বহু ধরনের প্রশ্নে প্রয়োগযোগ্য ছিল।

ইসলামী আইন ও ধর্মতত্ত্ব 

ইসলামী আইন (শরিয়াহ), ধর্মতত্ত্ব (কালাম) এবং ইসলামি ফিকহে সপ্তম শতক থেকেই উপমা-ভিত্তিক যুক্তি (analogical reasoning), অভিক্ষিপ্ত যুক্তি (inductive reasoning) ও শ্রেণীকৃত সিদ্ধান্তমূলক যুক্তি (categorical syllogism) ব্যবহৃত হতে থাকে, বিশেষত ‘কিয়াস’ (Qiyas) পদ্ধতির মাধ্যমে। এই ধারা শুরু হয় অ্যারিস্টটলের রচনাবলির আরবি অনুবাদ হওয়ার আগেই। পরবর্তীকালে ইসলামী সোনালী যুগে দার্শনিক, যুক্তিবিদ ও ধর্মতাত্ত্বিকদের মধ্যে ‘কিয়াস’ আসলে কোন ধরনের যুক্তিকে নির্দেশ করে তা নিয়ে তীব্র তাত্ত্বিক বিতর্ক শুরু হয়। 

কিছু পণ্ডিতের মতে, ‘কিয়াস’ মানে হলো অভিক্ষিপ্ত যুক্তি (inductive reasoning)। কিন্তু ইবন হাজম (৯৯৪–১০৬৪) এই মতের বিরোধিতা করেন। তাঁর মতে, ‘কিয়াস’ অভিক্ষিপ্ত যুক্তিকে বোঝায় না; বরং এটি বাস্তব অর্থে শ্রেণীকৃত সিদ্ধান্তমূলক যুক্তিকে বোঝায় এবং উপমা-ভিত্তিক যুক্তি কেবল রূপক অর্থে প্রযোজ্য। অন্যদিকে, আল-গাজ্জালি (১০৫৮–১১১১) ও ইবন কুদামা আল-মাকদিসি (১১৪৭–১২২৩) মত দেন, ‘কিয়াস’ মূলত উপমা-ভিত্তিক যুক্তি এবং শ্রেণীকৃত সিদ্ধান্তমূলক যুক্তি এখানে রূপক মাত্র। আবার, সমসাময়িক অনেক পণ্ডিতের মতে, ‘কিয়াস’ উভয় ধরণের যুক্তিকে বাস্তব অর্থেই নির্দেশ করে।

অ্যারিস্টটলীয় যুক্তিবিদ্যা 

আরবি ভাষায় যুক্তিবিদ্যা নিয়ে প্রারম্ভিক মৌলিক রচনাগুলোর মধ্যে অন্যতম রচনা করেন আল-কিন্দি (Alkindus) (৮০৫–৮৭৩)। তিনি তৎকালীন পর্যন্ত প্রচলিত যুক্তিবিদ্যার সারসংক্ষেপ প্রস্তুত করেন। এরপর আল-ফারাবি (Alfarabi) (৮৭৩–৯৫০) এমন কিছু বিষয়ে আলোচনা করেন যা অ্যারিস্টটলের যুক্তিবিদ্যার বাইরে পড়ে—যেমন ভবিষ্যৎ সম্ভাব্যতা (future contingents), শ্রেণীবিভাগের সংখ্যা ও পারস্পরিক সম্পর্ক, যুক্তি ও ব্যাকরণের সম্পর্ক, এবং অ্যারিস্টটলবহির্ভূত যুক্তিনির্মাণ।

তিনি যুক্তিবিদ্যাকে দুটি ভাগে শ্রেণীকরণ করেন—একটি হলো ‘ধারণা’ (idea), এবং অপরটি হলো ‘প্রমাণ’ (proof)।

ইবন রুশদ (Averroes) (১১২৬–১১৯৮) ছিলেন আল-আন্দালুসের শেষ গুরুত্বপূর্ণ যুক্তিবিদ। তিনি অ্যারিস্টটলের যুক্তিবিদ্যার উপর সবচেয়ে বিস্তৃত ব্যাখ্যাগুলো প্রদান করেন।

ইবনে সিনার যুক্তিবিদ্যা 

ইবনে সিনা (৯৮০–১০৩৭) অ্যারিস্টটলীয় যুক্তিবিদ্যার বিকল্প হিসেবে নিজের একটি যুক্তিতত্ত্বের ধারা বিকাশ করেন, যা "ইবনে সিনার যুক্তিবিদ্যা" (Avicennian logic) নামে পরিচিত। দ্বাদশ শতকের মধ্যে এই ইবনে সিনার যুক্তিবিদ্যাই ইসলামি বিশ্বে প্রাধান্যপ্রাপ্ত হয়ে ওঠে, এবং অ্যারিস্টটলীয় যুক্তিবিদ্যাকে পেছনে ফেলে।

অ্যারিস্টটলের যুক্তিবিদ্যার প্রথম সমালোচনাগুলোর রচয়িতা ছিলেন ইবনে সিনা। তিনি মন্তব্যমূলক রচনার পরিবর্তে যুক্তিবিদ্যা নিয়ে স্বতন্ত্র প্রবন্ধ রচনা করেন। তিনি বাগদাদ স্কুলের যুক্তিবিদদের সমালোচনা করেন, কারণ তারা অ্যারিস্টটলের প্রতি অতিরিক্ত আনুগত্য দেখাতেন। ইবনে সিনা সংজ্ঞা (definition), শ্রেণিবিন্যাস (classification), এবং সিদ্ধান্তের উপপদের পরিমাণায়ন (quantification of predicates) নিয়ে বিশ্লেষণ করেন। তিনি সময়গত মোডাল সিদ্ধান্ততত্ত্ব (temporal modal syllogism) বিকাশ করেন, যার পূর্বপদসমূহে "সব সময়ে", "বেশিরভাগ সময়ে", কিংবা "কখনো কখনো"—এমন ধরনের অব্যয় ব্যবহৃত হতো।

দার্শনিক আলোচনায় ইবনে সিনা সাধারণত অনুমানভিত্তিক যুক্তি (deductive reasoning) ব্যবহার করলেও চিকিৎসাবিজ্ঞানে তিনি ভিন্ন পদ্ধতি অনুসরণ করেন। চিকিৎসায় তিনি অভিক্ষিপ্ত যুক্তিবিদ্যায় (inductive logic) গুরুত্বপূর্ণ অবদান রাখেন এবং "সিনড্রোম" (syndrome) ধারণার পথপ্রদর্শক হন। তাঁর চিকিৎসাবিষয়ক লেখায় তিনি প্রথম মিলের পদ্ধতির (Mill’s Methods) — যেমন 'সামঞ্জস্য', 'পার্থক্য', ও 'সহযোগী পরিবর্তন' — বিশ্লেষণ দেন, যা অভিক্ষিপ্ত যুক্তিবিদ্যা ও বৈজ্ঞানিক পদ্ধতির (scientific method) মূল ভিত্তি হিসেবে বিবেচিত।

ইবন হাজম (৯৯৪–১০৬৪) তাঁর Scope of Logic গ্রন্থে জ্ঞানের উৎস হিসেবে ইন্দ্রিয়গ্রাহ্য অনুধাবনের (sense perception) গুরুত্বের ওপর জোর দেন। 

আল-গাজ্জালি (১০৫৮–১১১১) ধর্মতত্ত্বে যুক্তির ব্যবহারিক প্রয়োগে গভীর প্রভাব রাখেন। তিনি কালামচর্চায় ইবনে সিনার যুক্তিবিদ্যা ব্যবহার করেন।

ফখরুদ্দিন আর-রাজি (জ. ১১৪৯) অ্যারিস্টটলের "প্রথম সিদ্ধান্তরূপ" (first figure) সমালোচনা করেন এবং এক ধরনের অভিক্ষিপ্ত যুক্তির ধারা তৈরি করেন, যা পরবর্তীতে জন স্টুয়ার্ট মিল (১৮০৬–১৮৭৩) প্রদত্ত অভিক্ষিপ্ত যুক্তিবিদ্যার পূর্বসূরি হিসেবে বিবেচিত হয়।

গ্রিক যুক্তিবিদ্যার একটি সুসংবদ্ধ খণ্ডন করেন ইলুমিনেশনিস্ট দর্শনের প্রবর্তক শাহাব আল-দীন সুহরাওয়ার্দি (১১৫৫–১১৯১)। তিনি "নির্ণায়ক প্রয়োজনীয়তা" (decisive necessity) ধারণা তুলে ধরেন, যা যুক্তিবিদ্যার ইতিহাসে একটি গুরুত্বপূর্ণ নতুন সংযোজন।

আরেকটি বিশদ খণ্ডন রচনা করেন ইবন তাইমিয়া (১২৬৩–১৩২৮) তাঁর আর-রাদ্দ আলা আল-মন্তিকিয়িন (গ্রিক যুক্তিবিদদের খণ্ডন) গ্রন্থে। সেখানে তিনি সিদ্ধান্ততত্ত্বের (syllogism) প্রামাণ্যতা পুরোপুরি অস্বীকার না করলেও এর ব্যবহারিক গুরুত্ব নিয়ে প্রশ্ন তোলেন এবং অভিক্ষিপ্ত যুক্তির পক্ষে যুক্তি উপস্থাপন করেন।

আরও দেখুন 
 প্রারম্ভিক ইসলামী দর্শন
 যুক্তিবিদ্যার ইতিহাস
 কিয়াস
 ইজতিহাদ

তথ্যসূত্র

গ্রন্থপঞ্জি 

 রেশার, নিকোলাস (১৯৬৪)। Studies in the History of Arabic Logic, পিটসবার্গ: ইউনিভার্সিটি অফ পিটসবার্গ প্রেস।

বহিঃসংযোগ 
 , ইন্টারনেট এনসাইক্লোপিডিয়া অফ ফিলোসফি
 রাউটলেজ এনসাইক্লোপিডিয়া অফ ফিলোসফি: ইসলামী দর্শনে যুক্তিবিদ্যা, রাউটলেজ, ১৯৯৮
 ডেবোরাহ এল. ব্ল্যাক রচিত "ইসলামী দর্শনে যুক্তিবিদ্যা", Muslimphilosophy.com
 প্রাচীন ইসলামী (আরবি ও ফার্সি) যুক্তিবিদ্যা ও অস্তিত্বতত্ত্ব, রাউল কোরাজ্জোন-এর হিস্ট্রি অফ লজিক-এ

যুক্তিবিদ্যা
ইসলাম